O‘zbekiston Respublikasi Davlat budjetining 2013-yil birinchi choragidagi ijrosi to‘g‘risida

O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasi Davlat budjetining 2013-yil birinchi choragidagi ijrosi to‘g‘risidagi hisobotni ko‘rib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Davlat budjetining 2013-yil birinchi choragidagi ijrosi to‘g‘risidagi hisobot tasdiqlansin.
 Ta’kidlab o‘tilsinki, 2013-yil birinchi choragida Davlat budjeti daromadlari uning xarajatlaridan 86,7 mlrd co‘m miqdorida ortiq bo‘lishiga erishildi yoki Davlat budjeti yalpi ichki mahsulotga nisbatan 0,4 foiz miqdorida profitsit bilan ijro etildi.
 2. O‘zbekiston Respublikasi Vazirlar Mahkamasi:
 makroiqtisodiy barqarorlik yanada mustahkamlanishini, iqtisodiyotning yuqori sur’atlarda o‘sishi va uning raqobatbardoshliligi oshirilishini ta’minlash; 
 ishlab chiqarishni modernizatsiya qilishga, texnik va texnologik jihatdan yangilashga qaratilgan strategik ahamiyatga molik investitsiya loyihalarini amalga oshirish;
 ishlab chiqarish, eksport tuzilmasi diversifikatsiya qilinishini ta’minlash, shuningdek iqtisodiyotni va uning yetakchi tarmoqlarini yangilash;
 faol investitsiya siyosatini o‘tkazish va chet el investitsiyalarini jalb qilish, qulay ishbilarmonlik muhitini yaratish;
 yo‘l-transport va kommunikatsiya infratuzilmasini jadal rivojlantirish;
 bank tizimining resurslar bazasini ko‘paytirish va banklarning investitsiyaviy faolligini kuchaytirish;
 ijtimoiy soha hamda aholini ijtimoiy qo‘llab-quvvatlash uchun xarajatlarni to‘liq va o‘z vaqtida moliyalashtirish;
 soliq tushumlari mexanizmini yanada maqbullashtirish va takomillashtirish, budjet mablag‘laridan maqsadli va samarali foydalanilishi hamda budjet intizomiga rioya etilishi ustidan nazoratni kuchaytirish;
 “Obod turmush yili” Davlat dasturini amalga oshirish;
 kichik biznes va xususiy tadbirkorlikni rivojlantirish, kasanachilikning turli shakllarini kengaytirish va oilaviy tadbirkorlikni rivojlantirish, shuningdek kasb-hunar kollejlari va akademik litseylar bitiruvchilarini ishga joylashtirish hisobiga 2013-yilda Ish o‘rinlari tashkil etish va aholi bandligini ta’minlash dasturini bajarish bo‘yicha zarur chora-tadbirlarni ko‘rsin. 
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining e’tibori budjet mablag‘laridan maqsadli va samarali foydalanilishini ta’minlashga, shuningdek budjet intizomiga rioya etilishi ustidan nazoratni kuchaytirishga, soliq bazasini va mintaqalarning moliyaviy salohiyatini kengaytirish bo‘yicha ta’sirchan chora-tadbirlar ko‘rish hamda shu asosda mahalliy budjetlar xarajatlarining to‘liq moliyalashtirilishini ta’minlashga qaratilsin.
 4. Ushbu qaror qabul qilingan kundan e’tiboran kuchga kiradi.